laion/Wikipedia-Exotic huggingface dataset:
אמריקה X

אמריקה X (באנגלית: American History X; מילולית: היסטוריה אמריקנית X) הוא סרט דרמת פשע אמריקאי בכיכובו של אדוארד נורטון. הסרט עוסק בגזענות בארצות הברית מנקודת מבטה של משפחה אמריקאית-ארית מהמעמד הבינוני המתגוררת בפרוור של לוס אנג'לס. הסרט בוים על ידי הבמאי הבריטי-יהודי טוני קיי(אנ'), ויצא לאקרנים בשנת 1998. הסרט מגולל את סיפורו של דרק ויניארד, נער נאו-נאצי אמריקאי בשנות העשרים לחייו שנכנס לכלא לשלוש שנים על רצח של שני נערים אפרו-אמריקאים, וחוזר ממאסרו עם דעות הפוכות לחלוטין ומנסה למנוע מאחיו הצעיר ללכת בדרכו הגזענית. הסרט עוקב בצורה לא ליניארית אחר משפחת ויניארד, משפחה ארית בת חמש נפשות שגרה בפרוור בלוס אנג'לס. דרק (אדוארד נורטון), הבן הבכור, משוחרר מהכלא לאחר כשלוש שנות מאסר בגין הריגת שני צעירים שחורים, לעיני אחיו הצעיר דני (אדוארד פרלונג). כדמות כריזמטית ודומיננטית בקרב הנאו-נאצים שבעיר מגוריו, אחיו הצעיר, דני הולך אט אט בדרכו של אחיו דרק הנערץ, ומעורר שערורייה בבית ספרו כאשר הוא מגיש חיבור המפאר את מיין קאמפף. כתוצאה מכך מנהל בית הספר ד"ר סוויני (אייברי ברוקס) מתנה את המשך לימודיו של דני בהשתתפותו בפרויקט שנקרא "היסטוריה אמריקנית X", ומחליט שהמשימה הראשונה בפרויקט זה תהיה חיבור עבודה אודות עברו של אחיו דרק והשפעתו על דני, שתוגש תוך יום. בסצנה הבאה, דני מתערב לטובת ילד לבן שמוכה על ידי שלישיית נערים שחורים בשירותי בית הספר. דני ממשיך ללכת בדרכו הישנה של אחיו, אך לאחר שיבתו מהכלא מנסה דרק למנוע זאת ממנו לאחר שהתפקח בכלא מדעותיו הגזעניות. דרק מתנער מעברו ומידידיו הנאו-נאצים ומשתדל להוציא גם את דני מחברתם. במסיבה שנערכת במועדון התנועה לרגל שחרורו מהכלא (אליה הגיע גם אחיו, בניגוד לבקשתו) דרק מתעמת עם קמרון (סטייסי קיץ'), המנהיג המקומי של התנועה, שהיה בעל השפעה חזקה עליו עד המאסר. דרק תוקף את קמרון בשל שאיפתו למשוך את דני אל הנאו-נאציזם על אף אזהרותיו של דרק, ובכך מפנה אליו את זעמם של חסידיו הנאו-נאצים. במקביל לעלילה המרכזית, חלק ניכר מהסרט מתואר באמצעות פלאשבקים בשחור-לבן המתארים בין היתר את תקופת הזוהר של דרק בקרב קהילת גלוחי הראש, מאסרו בכלא ושינוי דעותיו, והרחק משם מהתקופה בה אביו הגזען נהרג בידי שחורים, מה שגרם למעבר הקיצוני בנעוריו ביחסו לשחורים. לקראת סיום הסרט, השינוי לטובה שחל בדעותיו של דני מומחש בהסרת הסמלים הנאו-נאצים שעיטרו את חדרו. בדרכו אל פגישה עם קצין המבחן, דרק מלווה את דני ללימודיו למחרת היום ובפרידתו ממנו מחוץ לכותלי בית הספר, מזהיר אותו מפני התנכלות של נאו-נאצים. לפני תחילת הלימודים, דני נכנס לשירותי בית הספר ומניח את העבודה בצד. בבואו לצאת, הוא מסתובב ורואה את אחד הנערים השחורים (איתו התעמת בתחילת הסרט) מכוון אליו אקדח. דני נורה שלוש פעמים ונופל מת כשלצידו מונחת העבודה. דרק חוזר אל בית הספר לשמע היריות וחובק בבכי את גופתו של אחיו על רצפת החדר. הסרט מסתיים על רקע דברי הסיכום בעבודתו של דני. הסרט זכה לביקורות מעורבות. הבמאי טוני קיי לא היה מרוצה מהתוצאה הסופית והתכחש לסרט. השחקן הראשי, נורטון, היה מועמד לפרס האוסקר (השחקן הראשי הטוב ביותר) על גילומו של דרק ויניארד. האחווה הארית מדיה וקבצים בנושא אמריקה X בוויקישיתוף אתר האינטרנט הרשמי של אמריקה X "אמריקה X", במסד הנתונים הקולנועיים IMDb (באנגלית) "אמריקה X", באתר נטפליקס "אמריקה X", באתר AllMovie (באנגלית) "אמריקה X", באתר Rotten Tomatoes (באנגלית) "אמריקה X", באתר Box Office Mojo (באנגלית) "אמריקה X", באתר Metacritic (באנגלית) "אמריקה X", באתר אידיבי "אמריקה X", תסריט הסרט באתר Scripts.com (באנגלית) "אמריקה X", במסד הנתונים הקולנועיים KinoPoisk (ברוסית)
גיורגי דרסליה

גיוֹרגי דַרַסֶליה (בגאורגית: გიორგი დარასელია; נולד ב-17 בספטמבר 1968) הוא כדורגלן עבר גאורגי ששיחק בעמדת הקשר ההתקפי, המשמש כיום כמנהלה המקצועי של הפועל נוף הגליל. דרסיליה החל לשחק כדורגל מקצועני בגאורגיה בקבוצת טורפדו כותאיסי ולאחר מכן שיחק גם בדינמו טביליסי ובקבוצות נוספות בגאורגיה. לקראת עונת 1997/1998 הגיע דרסיליה לישראל והוחתם בהפועל תל אביב על ידי אלי כהן, מאמן הקבוצה. דרסיליה כבש שערי ניצחון רבים בעונה זו, והיה שותף לעונה בה סיימה הקבוצה במקום השני והפסידה את תואר האליפות לבית"ר ירושלים. אף על פי ששיחק רק עונה אחת בהפועל תל אביב, נחשב דרסליה לאחד הזרים האהובים ששיחקו בקבוצה,[דרוש מקור] הרבה בזכות שער ניצחון שכבש בדרבי. על אף שסולק מהפועל על ידי המאמן דאז אלי כהן בעונה שלאחר מכן, וזאת בטענה שהשחקן פצוע, נהג דרסליה להגיע למשחקי הקבוצה כצופה בזמן ששיחק בקבוצות אחרות בישראל.[דרוש מקור] לאחר שעזב את הפועל תל אביב שיחק עונה אחת בהפועל צפרירים חולון, במדיה כבש שבעה שערי ליגה, ולאחר מכן עבר לשחק בהפועל כפר סבא. בעונתו הראשונה בכפר סבא כבש דרסליה שמונה שערי ליגה, אך בתום העונה ירד עם הקבוצה לליגת המשנה. בעונה שלאחר מכן חזר עם הקבוצה לליגת העל ואז שוב ירד עמה לליגת המשנה בשנת 2002, אז עבר למכבי כפר כנא ולאחר מכן חזר לצפרירים חולון, במדיה פרש ממשחק פעיל בשנת 2004. פרק זה טעון עדכון. אנא תרמו לוויקיפדיה ועזרו לעדכן אותו. לאחר פרישתו מונה דרסיליה לעוזרו של מאמן בהפועל כפר סבא, אלישע לוי. לאחר מכן שימש עוזרו של לוי בבני סכנין, ובעונת 2008/2009 עבר יחד איתו למכבי חיפה. כעוזר מאמן מכבי חיפה זכה בשתי אליפויות עם הקבוצה, והעפיל עמה לשלב הבתים של ליגת האלופות. בשנת 2010 קיבל דרסיליה אזרחות ישראלית. לקראת עונת 2012/2013 המשיך דרסיליה, יחד עם אלישע לוי, להפועל באר שבע. בספטמבר 2012, מעט לאחר שהחל את עונתו הראשונה כעוזר מאמן בבאר שבע, עזב דרסליה את ישראל, לאחר שחי בה במשך 15 שנים, ומונה למאמן הראשי של הקבוצה הגאורגית דילה גורי מליגת העל הגאורגית. בדצמבר 2012 החל דרסליה לאמן את סק"א-אנרגיה חברובסק מליגת המשנה ברוסיה. בעונת 2013/2014 אימן דרסליה את זוגדידי מליגת העל הגאורגית, ובתחילת עונת 2014/2015 מונה למאמן טורפדו כותאיסי מאותה ליגה, הקבוצה בה החל את הקריירה כשחקן. ביוני 2017 מונה שוב למאמן דילה גורי. ב-22 בינואר 2019 חזר דרסליה לישראל ומונה למאמן קבוצת בני סכנין. ב-5 במרץ פוטר מתפקידו לאחר תוצאות מאכזבות. ב-2 בספטמבר 2022 מונה למנהלה המקצועי של הפועל נוף הגליל. גיורגי דרסליה, באתר Transfermarkt גיורגי דרסליה, באתר National Football Teams גיורגי דרסליה, באתר FootballDatabase.eu פרופיל המאמן, באתר Transfermarkt יונתן הללי, דרסיליה: אני לא שוכח מאיפה באתי וכמה עוד יש לי ללמוד, באתר nrg‏, 20 באוקטובר 2009 עדי רובינשטיין ואיזי עין דור‏, "אמרו לי גיורגי, דרבי הכי חשוב", באתר וואלה, 25 בנובמבר 2004 תומר לוי, דרסיליה קיבל אזרחות: "גאה להיות ישראלי", באתר ערוץ הספורט,‏ 10 בפברואר 2010 חיים זלקאי, הפועל באר שבע: דרסיליה "הבריז" לאלישע לוי, באתר nrg, באתר nrg מעריב, ‏ 10 בספטמבר 2012 דורון בן דור, ‏דרסיליה: בחיפה טעו עם דבא, אני לא ברחתי לב"ש, באתר ONE‏, 24 בספטמבר 2012 מאור רחמני, ‏"מאז שאלישע ואני עזבנו, חיפה מבזבזת זמן", באתר ONE‏, 31 בדצמבר 2017 דורון בן דור, ‏דרסיליה מונה למאמן בני סכנין עד לתום העונה, באתר ONE‏, 22 בינואר 2019 שלמה וייס‏, בני סכנין: גיורגי דרסיליה פוטר, אייל לחמן מועמד, השחקנים רוצים את אלי כהן, באתר וואלה, 5 במרץ 2019 דורון בן דור, ‏דרסיליה מונה למנהל המקצועי של נוף הגליל, באתר ONE‏, 2 בספטמבר 2022
פלרמו (נפה)

נפת פלרמו (באיטלקית: Provincia di Palermo) הייתה נפה במחוז האוטונומי סיציליה שבאיטליה, שבירתה הייתה העיר פלרמו. ב-4 באוגוסט 2015 היא הוחלפה על ידי יחידה מנהלית חדשה: העיר המטרופולינית של פלרמו. הנפה השתרעה על שטח של 4,992 קמ"ר, ובשנת 2005 התגוררו בה 1,239,272 נפש. בירתה של הנפה בעיר פלרמו המשמשת גם כבירת המחוז. הנפה שכנה בצפון-מערבה של סיציליה, וגבלה בנפת טרפאני מערב, בנפת אגריג'נטו מדרום; בנפת מסינה ממזרח, ובים הטירני מצפון. שמה נגזר משם השבט היווני "פאנורמוס" (יוונית Πάνορμος) שמשמעו "נמל הכל". הערים העיקריות בנפה, נוסף על פלרמו, היו בגרייה (Bagheria), מונריאלה ופרטיניקו (Partinico). האי אוסטיקה (Isola di Ustica) היה שייך גם הוא לנפה. נהר האימרה מרידיונלה (Imera Settentrionale) היה הנהר הארוך ביותר בנפת פלרמו, ואורכו 144 ק"מ. הנהרות האחרים בנפה היו הבליצ'ה (Belice) שאורכו כ-77 ק"מ, הבליצ'ה דסטרו (Belice destro) באורך של 45,5 ק"מ ונהר הבליצ'ה סיניסטרו (Belice sinistro) באורך של 42 ק"מ. הגידולים החקלאיים בנפה היו זיתים, דגנים, שקדים, תאנים, הדרים, גפנים, כותנה ועוד. משק החי כולל גידול כבשים, עזים ובקר. בנפה הייתה גם תעשייה פטרוכימית. בתחומי הנפה מספר פסיפסים ביזנטיים ידועים הנמצאים בקתדרלת מונריאלה, בקתדרלת צ'פלו, בכנסיית סנטה מריה דל'אמיראליו, ובקפלה פלאטינה שבפאלאצו דיי נורמני בפלרמו. קסאטה סיצ'יליאנה לימונצ'לו מדיה וקבצים בנושא פלרמו בוויקישיתוף אתר האינטרנט הרשמי של פלרמו
פטריק הקדוש

פטריק הקדוש (המאה ה-5) הוא הקדוש הפטרון של אירלנד, ומבשרה של הנצרות באי. פטריק נולד למשפחה בריטית בת לתרבות הרומאית, בכפר בבריטניה שנקרא בנאוום, אשר לא ידוע היכן מקומו, ומניחים כי הוא מצוי בשפך הנהר סוורן. אביו היה קלפורניוס, אזרח רומאי, בן למשפחה נוצרית דתית. בגיל שש עשרה נשבה פטריק על ידי שודדים אירים, אשר פשטו על כפרו ולקחו בשבי אלפי אנשים. פטריק נמכר כעבד באירלנד. לפני שביו לא היה פטריק אדוק בדתו, אך שביו חיזק את אמונתו. שש שנים היה עבד, ועבד בעיקר כרועה. במהלך התבודדותו עם הצאן נתגלו לפטריק, לפי המסורת הנוצרית, חזיונות דתיים, אשר עודדו אותו להימלט מן השבי. הוא נמלט מן השבי בגיל עשרים ושתים ושב לבריטניה על מנת להתאחד עם משפחתו. בשנים אלו הייתה בריטניה נתונה במהומה ובתוהו ובוהו, בעקבות עזיבת הצבא הרומי בשנת 407 והתמוטטות השלטון הרומי המרכזי בשנת 410. הנצרות נסוגה בפני פולשים סקסונים פגנים. לפי המסורת הנוצרית, חיזיון שנגלה לפטריק בחלום ציווה עליו להמשיך ולהפיץ את הנצרות באירלנד וכך להחזיר לשוביו טובה תחת רעה. לאחר שהכשיר עצמו במשך שתים עשרה שנים, שב פטריק לאירלנד, כפי הנראה בשנת 462 לספירה. (יש מחלוקת בדבר התאריך המדויק, והוא נע בין 432 לספירה ו-462 לספירה). אירלנד הייתה עדיין ברובה עובדת אלילים, אם כי לפטריק קדמו מיסיונרים כפלאדיוס, אשר פעל בתחילת המאה החמישית באירלנד, אך אין לדעת מה היה היקף הצלחתו כמיסיונר. הצלחתו של פטריק הייתה מהירה והחלטית. הוא ארגן את הנוצרים המעטים שנמצאו כבר באי, ניצר את ממלכות עובדי האלילים, והפך את הכנסייה הנוצרית של אירלנד לחלק בלתי נפרד מן הכנסייה הנוצרית באירופה, שמרכזה ברומא. הנוצרים המעטים שהיו באירלנד עם בואו היו מרוכזים בדרומה של המדינה, ולכן פעל פטריק במיוחד במחוזות אלסטר וקונכט בצפון ובמערב, אשר שם לא היה כל ידע על הנצרות. היו אלה מאמציו של פטריק אשר העלו את אירלנד על המסלול לקראת היותה מדינה נוצרית, אם כי תחלופנה עוד כמאה שנה בטרם תדביר הנצרות את הדתות המתחרות באי. פטריק ייסד מנזרים רבים, אשר הפרידו בין נזירים ונזירות. היה זה בסיס לתנועה שפרחה באירלנד באופן בו לא פרחה באף מקום אחר באירופה. פטריק היה בין ההוגים הראשונים אשר תמכו בביטולה של העבדות. לפי האמונה הנוצרית הרווחת, הישג מופלא נוסף המיוחס לפטריק הוא גירושם של כל הנחשים מאירלנד, אם כי יש הטוענים שמדובר למעשה באלגוריה לכך שגירש את הכוהנים הדרואידים מן האי. על פי האגדה, לימד פטריק את אנשי אירלנד על השילוש הקדוש והדגים זאת באמצעות עלה התלתן המשולש, שהפך מאז לסמלה של אירלנד. לא ידוע תאריך מותו של פטריק והרבה תאריכים הוצעו בין 460 ל-493. יום פטירתו, ה-17 במרץ הפך לחגם הלאומי של האירים - "יום פטריק הקדוש". צלב פטריק הקדוש יום פטריק הקדוש (סיינט פטריק'ס דיי) באר פטריציו הקדוש מדיה וקבצים בנושא פטריק הקדוש בוויקישיתוף סנט פטריק פטריק הקדוש, באתר "Find a Grave" (באנגלית) פטריק הקדוש, באתר אנציקלופדיה בריטניקה (באנגלית) כתבי פטריק הקדוש בפרויקט גוטנברג (באנגלית) פטריק הקדוש, באתר אנציקלופדיית ההיסטוריה העולמית (באנגלית)
אדובי פרמייר פרו

Adobe Premiere Pro היא תוכנה מקצועית לעריכת וידאו שפותחה על ידי חברת אדובי מערכות. התוכנה מסוגלת לקרוא סרטי וידאו במספר רב של פורמטים פופולריים. עורך הווידאו יכול לבטל שזירה, לקטוע קטעים מסרט וידאו, למזג בין קטעי וידאו שונים, להוסיף להם כותרות, טקסטים, אנימציות, לערוך מעברים מונפשים בין קטעי הווידאו הערוכים ולהוסיף להם אפקטים. את התוצאה הסופית ניתן להעביר לשימושן של תוכנות אדובי אחרות, כמו אדובי פלאש או אדובי פלקס, או להציג אותה באתר WEB או כסרטון וידאו בטלוויזיה. התוכנה פרמייר פרו מתבססת על מהדורות קודמות של פרמייר. המהדורה האחרונה של פרמייר הייתה 6.5. מהדורה ראשונה של פרמייר פרו נקראה מהדורה פרמייר 7, והיא הושקה בשנת 2003. למהדורה 1.5 שהוכרזה ב־2004 התווספו תמיכה בווידאו באיכות גבוהה, כלים לניהול פרויקטים ופילטרים חדשים. בינואר 2006 הוכרזה מהדורה 2 של פרמייר, בינואר 2007 הוכרזה מהדורה 2 עבור מקינטוש, ובנובמבר 2008 הוכרזה מהדורת 4 עבור מקינטוש ו־Windows. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. פרק זה טעון שכתוב. אנא תרמו לוויקיפדיה ועזרו לשכתב אותו. ייתכן שתמצאו פירוט בדף השיחה. הסיבה היא פירוט יתר, דרוש תרגום. פרמייר פרו בנויה כיום באופן אשר מאפשר עבודה משולבת עם תוכנות אחרות מבית אדובי - בהם התוכנה לעיבוד ויצירה של תוכני וידאו דיגיטליים אדובי אפטר אפקטס. ניתן לייבא קומפוזיציות מאפטר אפקטס לתוך פרמייר פרו ולהציב אותן על ציר הזמן בפרמייר פרו. ניתן לשנות את הקומפוזיציה באפטר אפקטס, ולאחר שחוזרים לפרמייר פרו, הקליפ יעודכן באופן מיידי עם השינויים שנעשו. באותה המידה, את הפרויקטים אשר יוצרים בפרמייר פרו ניתן לייבא לתוך אפטר אפקטס. ניתן להעתיק את הקליפ בין שני היישומים הללו מבלי לפגוע באיכות הקליפ המקורי כלל. פרמייר פרו תומכת גם בתוספות רבות של אפטר אפקטס. פרמייר פרו מאפשרת גם עבודה משולבת עם אדובי פוטושופ. ניתן לפתוח קובצי פוטושופ ישירות מפרמייר פרו על מנת לערוך אותם בפוטושופ. כל השינויים מעודכנים באופן מיידי לאחר שהקובץ נשמר בפוטושופ וכשחוזרים לעבוד בפרמייר פרו. אדובי פרמייר אלמנטס היא גרסה מצומצמת ומוזלת בהרבה של פרמייר פרו אשר זמינה עבור שוק הצרכנים הביתי המשתמשים במערכת ה־Windows בלבד. פרמייר פרו מכיל מספר תוספים מקצועיים לעורכים מתקדמים אשר אינם קיימים בפרמייר אלמנטס כגון תמיכה מרובה יותר בפורמטים השונים, אפשרויות עריכה מתקדמות יותר (כגון תמיכה ב־24p, עריכת סראונד, כלים לניהול פרויקט), ממשקי עריכת אודיו מתקדמים ועוד. המתחרים הגדולים ביותר של פרמייר פרו כיום הם התוכנות Sony Vegas, מוצרים מבית Avid, ותוכנת עריכת הווידאו של אפל Final Cut Pro. מדיה וקבצים בנושא אדובי פרמייר פרו בוויקישיתוף אתר האינטרנט הרשמי של אדובי פרמייר פרו (באנגלית) אדובי פרמייר פרו, ברשת החברתית אקס (טוויטר) עמוד המוצר באתר אדובי מרכז הפיתוח באדובי
ליקופן

לִיקוֹפֶּן (באותיות לטיניות: lycopene; נוסחה מולקולרית: C40H56) הוא פיגמנט מסוג קרוטנואיד בצבע אדום מבריק, המצוי בעגבניות ובפירות אדומים אחרים. ליקופן הוא הקרוטנואיד השכיח ביותר בגוף האדם, והוא אחד מנוגדי החמצון הקרוטנואידיים החזקים ביותר. שמו נגזר משמה המדעי של העגבנייה, Solanum lycopersicum. הודות לעובדה שהוא נפוץ מאוד במזון, ליקופן הותר לשימוש גם כצבע מאכל. פירות וירקות שיש בהם כמות גדולה של ליקופן הם עגבניות, אבטיח, גויאבה אדומה, אשכולית אדומה, גמבה ופפאיה. בשונה מוויטמינים אחרים המסיסים במים, כמו ויטמין C וויטמין B אשר עוצמתם פוחתת בעת בישול, הליקופן המסיס בשמן דווקא מגביר את עוצמת פעילותו בזמן חימום ובישול בשל שינוי המבנה המרחבי שלו - מצורת ציס לטראנס. ליקופן ברסק עגבניות זמין לגוף פי 4 יותר מאשר בעגבניות טריות. כיוון שקרוטנואידים מתמוססים טוב יותר בסביבה שומנית, כדאי לצרוך את הליקופן לצד מאכל שומני על מנת לשפר את ספיגתו. סקירה שנערכה בשנת 2010 הסיקה כי לא נערכו מספיק מחקרים כדי לקבוע האם צריכת הליקופן משפיעה על בריאות האדם. השפעתו האפשרית של ליקופן על מחלות לב וכלי דם וסרטן ערמונית נחקרה במחקר בסיסי וקליני. עם זאת, נכון לשנת 2017, ההשקפה הרווחת של ה-FDA היא כי אין עדויות לתועלת ליקופן על גוף האדם. סקירת מחקרים משנת 2011 הראתה כי אין ראיות מספיקות כדי לתמוך בשימוש בליקופן למניעת סרטן הערמונית. ליקופן, באתר אנציקלופדיה בריטניקה (באנגלית) ד"ר ניבה שפירא, תזונה והגנה משמש, באתר האגודה למלחמה בסרטן J. García-Hernández, M. Hernández-Pérez, I. Peinado, A. Andrés, Tomato-antioxidants enhance viability of L. reuteri under gastrointestinal conditions while the probiotic negatively affects bioaccessibility of lycopene and phenols, Journal of Functional Foods 43, 2018-04-01, עמ' 1–7 doi: 10.1016/j.jff.2017.12.052 Story, E. N; Kopec, R. E; Schwartz, S. J; Harris, G. K (2010). "An Update on the Health Effects of Tomato Lycopene". Annual Review of Food Science and Technology. 1: 189–210. doi:10.1146/annurev.food.102308.124120. PMC 3850026. PMID 22129335. Cheng, H. M.; Koutsidis, G; Lodge, J. K.; Ashor, A; Siervo, M; Lara, J (2017). "Tomato and lycopene supplementation and cardiovascular risk factors: A systematic review and meta-analysis". Atherosclerosis. 257: 100–108. doi:10.1016/j.atherosclerosis.2017.01.009. PMID 28129549. Ilic, D.; Forbes, KM.; Hassed, C. (2011-11-09). "Lycopene for the prevention of prostate cancer". Cochrane Database of Systematic Reviews (11): CD008007. doi:10.1002/14651858.CD008007.pub2. PMID 22071840. Rowles Jl, 3rd; Ranard, K. M.; Smith, J. W.; An, R; Erdman Jr, J. W. (2017). "Increased dietary and circulating lycopene are associated with reduced prostate cancer risk: A systematic review and meta-analysis". Prostate Cancer and Prostatic Diseases. 20 (4): 361–377. doi:10.1038/pcan.2017.25. PMID 28440323. "Qualified Health Claims: Letter Regarding Tomatoes and Prostate Cancer (Lycopene Health Claim Coalition) (Docket No. 2004Q-0201)". US Food and Drug Administration. 8 בנובמבר 2005. {{cite web}}: (עזרה)
קרוס בנצ'רס

קרוס בנצ'רס (באנגלית: cross-bencher) או יושבי הספסלים שממול הם חברי בית הלורדים - הבית העליון של הפרלמנט הבריטי שאינם משויכים לאף מפלגה. חברים אלה כוללים את לורדי המשפטים וכן אנשים שכיהנו בעבר כיושבי ראש של בית הנבחרים הבריטי, אשר על פי המסורת אינם משויכים לאף מפלגה מרגע שנבחרו לתפקידם. מקור המונח בעובדה שאותם לורדים אינם יושבים בספסלי הקואליציה (מימינו של יושב הראש) ואינם יושבים בספסלי האופוזיציה (משמאלו של יושב הראש) אלא יושבים על ספסלים שמולו. בשנת 2006 היו 196 לורדים ממעמד זה. הם אינם מתארגנים יחד על מנת להביע עמדות פוליטיות מאוחדות בנושאים שונים, וכל ארגונם כולל בחירת ראש אספה (Convenor) מטעמי אדמיניסטרציה, שתפקידו לעדכן את הלורדים ממעמד זה באירועים ובלוחות הזמנים של בית הלורדים. הלורדים הרוחניים שאף הם אינם משויכים לאף מפלגה אינם נחשבים חלק מהקרוס בנצ'רס. הקרוס בנצ'רס הם, לרוב, לורדים שקיבלו את תואר האצולה בשל הישג שאינו פוליטי (שאחרת היו משויכים למפלגה זו או אחרת) ועל כן נחשבים בקרב חברי בית הלורדים כמומחים בתחומי הידע שלהם. מבין לורדים אלה 164 הם לורדים לחיים ו-32 הם לורדים יורשים. מאתר חדשות ה-BBC Crossbenchpeers.org.uk
יום אהבה קטלני

יום אהבה קטלני (באנגלית: Valentine) הוא סרט אימה משנת 2001, שבוים על ידי ג'יימי בלאנקס, הבמאי של "אגדה עירונית". הסרט נכתב על ידי טום סווג' ודונה פאוורס. הסרט יצא בישראל ב-24 במאי 2001. הסרט נפתח בשנת 1988, במסיבת יום האהבה של חטיבת ביניים, שבה הילד ג'רמי מלטון מנסה להזמין קבוצה של ילדות (פייג', שלי, לילי וקייט) לרקוד איתו, אך כולן (מלבד קייט) דוחות אותו ומעליבות אותו. רק דורותי, ילדה שמנמנה מסכימה לרקוד עמו, והם מתנשקים מאחורי המדרגות עד שקבוצה של בנים מוצאת אותם ומעליבה אותם. דורותי הנבוכה ממהרת לספר להם שג'רמי תקף אותה ונישק אותה בניגוד לרצונה. בתגובה, הילדים שופכים על ג'רמי קערה של פונץ', מורידים לו את המכנסיים ומרביצים לו לפני כל הילדים. כעבור 13 שנה, אותן הילדות מקבלות כרטיסי ברכה מאיימים ליום האהבה ונרצחות זו אחר זו יחד עם בני זוגן על ידי רוצח במסיכה. בסוף הסרט מתברר שהחבר של קייט (שנשארת בחיים) הוא בעצם ג'רמי שגדל, והוא זה שרצח את כולן. אתר האינטרנט הרשמי של יום אהבה קטלני "יום אהבה קטלני", במסד הנתונים הקולנועיים IMDb (באנגלית) "יום אהבה קטלני", באתר נטפליקס "יום אהבה קטלני", באתר AllMovie (באנגלית) "יום אהבה קטלני", באתר Rotten Tomatoes (באנגלית) "יום אהבה קטלני", באתר Box Office Mojo (באנגלית) "יום אהבה קטלני", באתר Metacritic (באנגלית) "יום אהבה קטלני", באתר אידיבי "יום אהבה קטלני", במסד הנתונים הקולנועיים KinoPoisk (ברוסית)
דגל ג'יבוטי

דגל ג'יבוטי מורכב משני פסים אופקיים שווים בצבעים כחול (למעלה) וירוק, עם משולש שווה-שוקיים לבן שבסיסו בצד התורן ובמרכזו כוכב בעל חמישה קודקודים בצבע אדום. צבעי הדגל מסמלים את האדמה (ירוק), הים והשמים (כחול) השלום (לבן) והכוכב האדום מסמל אחדות. הדגל הונף לראשונה ביום העצמאות של ג'יבוטי - 27 ביוני 1977. סמל ג'יבוטי המנון ג'יבוטי מדיה וקבצים בנושא דגל ג'יבוטי בוויקישיתוף ג'יבוטי, באתר דגלי העולם (באנגלית) דגל ג'יבוטי, באתר אנציקלופדיה בריטניקה (באנגלית)
ג'יפרס קריפרס

ג'יפרס קריפרס (באנגלית: Jeepers Creepers) הוא סרט אימה אמריקאי משנת 2001 שבוים ונכתב על ידי ויקטור סלבה. מקור שם הסרט הוא משיר משנת 1938 בעל אותו שם המתואר בסרט. פטרישה "טריש" ג'נר ואחיה דארי חוזרים יחדיו הביתה לחופשת האביב. הם מעבירים את הנסיעה הארוכה הביתה בדיבורים וצחוקים, ונהנים מכל רגע. לפתע הם רואים במראה רכב חשוד שדוהר אחריהם וכמעט גורם להם לרדת מהכביש הראשי. לוחית הרכב מראה B-E-A-T-N-G-U, והשניים מפרשים את זה כ"מכה אותך" ('beating you') או "אוכל אותך" ('be eating you'). באותו זמן, דארי נזכר באגדה העירונית על קני ודרלה, שני תלמידי תיכון שנעלמו על אותו הכביש שהם נוסעים עליו לפני 20 שנה. בהמשך הם מבחינים באותו רכב, החונה ליד כנסייה נטושה. מן המכונית יוצא יצור מוזר, המשליך משהו עטוף בסדין מוכתם בדם לתעלת הניקוז. סקרנותו של דארי מובילה את הצמד אל התעלה, אליה הוא נופל ומגלה למרבה הזוועה, מערת אימים מלאה גופות חסרות איברים וגם את גופותיהם של קני ודרלה. מכאן הופך הסרט למערבולת של זוועות, כאשר האחים נמלטים על חייהם מפני יצור דורסני ורעב לבשר אדם, המתעורר פעם ב-23 שנה, ובמשך עשרים ושלושה ימים ניזון מחלקי גופותיהם של בני אדם מסוימים. השניים מיידעים את המשטרה בממצאים שנמצאו במרתפי הכנסייה הנטושה, ועד מהרה גם תחנת המשטרה הופכת בעצמה לזירת מוות. לקראת סוף הסרט, הצופים מבינים למה היצור רדף אחר שני האחים, משום שהוא רצה את איבריו של דארי. ובסופו של דבר הוא תופס את דארי כשהוא מוקף על ידי המשטרה ומצליח לברוח ביחד עם דארי ובסוף הסרט מציגים את דארי מת ועיניו נעקרו על ידי היצור. ג'ינה פיליפס - פטרישה "טריש" ג'נר ג'סטין לונג - דארי ג'נר ג'ונתן ברק - היצור פטרישה בלצ'ר - ג'יזל גיי הרטמן ברנדון סמית' - סמל דייוויד טאבס איילין ברנן - אשת החתולים בשנת 2003 יצא סרט המשך בעל אותו שם, המתרחש יום לאחר מותו של דארי, היום השני מבין השלושה שבהם היצור ניזון מקורבנות אדם. השחקן ג'סטין לונג מופיע בתפקיד אורח בסרט ההמשך, המספר על חבורת צעירים מהתיכון, שהאוטובוס שלהם נתקע בכביש מבודד. היצור בוחר מביניהם ארבעה נערים שהוא רוצה לאכול ומתחיל במסע הרג. בשנת 2017 יצא סרט המשך שלישי בסדרה, "ג'יפרס קריפרס 3". הסרט ממשיך את הסיפור של הסרט המקורי המתרחש יום למחרת הסרט הראשון, ויום לפני הסרט השני. בשנת 2021 צפוי לצאת הסרט הרביעי של הסדרה. מדיה וקבצים בנושא ג'יפרס קריפרס בוויקישיתוף אתר האינטרנט הרשמי של ג'יפרס קריפרס "ג'יפרס קריפרס", במסד הנתונים הקולנועיים IMDb (באנגלית) "ג'יפרס קריפרס", באתר נטפליקס "ג'יפרס קריפרס", באתר AllMovie (באנגלית) "ג'יפרס קריפרס", באתר Rotten Tomatoes (באנגלית) "ג'יפרס קריפרס", באתר Box Office Mojo (באנגלית) "ג'יפרס קריפרס", באתר Metacritic (באנגלית) "ג'יפרס קריפרס", באתר אידיבי "ג'יפרס קריפרס", במסד הנתונים הקולנועיים KinoPoisk (ברוסית) Jeepers Creepers (2001). Box Office Mojo. Retrieved 2010-10-24.
הר סנאים

הר סנאים, הוא פסגה השייכת לרכס החרמון מצפון לרמת הגולן. ההר תחום בין נחל גובתה מדרום, נחל סנאים מצפון ונחל שיאון ממערב. גובהו של הר סנאים הוא 1,146 מטרים מעל פני הים. הר סנאים נמצא מזרחית לקו פרשת המים. דרומית-מזרחית להר נמצא היישוב נווה אטיב, ועל מדרונו המזרחי נמצא היישוב ביר אנסובה. ההר נקרא על שם הסנאים הזהובים המאכלסים את רכס החרמון. ההר מיוער בעצי אלון וסמוך לפסגתו מצויים שרידי מקדש יטורי ובו כתובת יוונית, חורבות בית בד ובורות מים. מדיה וקבצים בנושא הר סנאים בוויקישיתוף ערך זה הוא קצרמר בנושא הרים. אתם מוזמנים לתרום לוויקיפדיה ולהרחיב אותו.
אנה (נפה)

נפת אנה (באיטלקית: Provincia di Enna) היא נפה במחוז האוטונומי סיציליה שבאיטליה. שמה נגזר משם השבט הפיניקי "אנה" שמשמעו "חינה". הנפה משתרעת על שטח של 2,562 קמ"ר, חיים בה כ-170,000 נפשות (נכון ל-2015) ובירתה היא העיר אנה. היא שוכנת בצפון-מערב האי סיציליה, וגובלת בנפת מסינה מצפון, בנפת קטניה ממזרח; בנפת קלטניסטה מדרום ובעיר המטרופולינית של פלרמו בצפון מערב. הערים העיקריות בנפה, נוסף על אנה, הן פיאצה ארמריניה (איטלקית Piazza Armerina), ניקוסיה (איטלקית Nicosia) ולאונפורטה (איטלקית Leonforte). הרי האיראים (איטלקית Monti Erei) הם רכס הרים שאורכו כ-1,500 ק"מ מצפון לנפת אנה. נהר הדיטאינו (איטלקית Dittaino) הוא הנהר הארוך ביותר בנפת אנה. אורכו כ-105 ק"מ. מקור השם דיטאינו (שפירושו בערבית: חרסית) הוא במילה הערבית "ואדי אל טין". הנהרות בנפת אנה הם נהר הסלסו (איטלקית Salso) שאורכו כ-12 קילומטרים, נהר הגורנלונגה (איטלקית Gornalunga) שאורכו כ-6,5 ק"מ, נהר המורלו (איטלקית Morello) ונהר הסוטוטרוינה (איטלקית Sotto di Troina). הגידולים החקלאיים בנפה הם זיתים, דגנים, שקדים, תאנים, הדרים, גפנים, כותנה ועוד. משק החי כולל גידול כבשים, עזים ובקר. בנפה גם תעשייה פטרוכימית. כן בנפה מופקים מלח מאובן, גופרית ושיש. הגופרית והמלח המאובן מופקים בערים בראפרנקה (איטלקית Barrafranca), וילארוסה (איטלקית Villarosa), קלז'יבטה (איטלקית Pasquasia-Calascibetta), וואלגוארניירה (איטלקית Floristella-Giumentaro Floristella-Grottacalda/Valguarnera). הפסיפסים של הווילה הרומאית בקזאלה משנת 200 לפנה"ס לערך, הם שרידי פסיפס שהתגלו בפיאצה ארמריניה. הפסיפסים הרומיים הם פסיפסים הנמצאים בצ'אנטוריפה (איטלקית Centuripe). בצ'אנטוריפה נמצאו דוגמאות רבות של קדרות יוון העתיקה. גם אמפורי רבות נמצאו בצ'אנטוריפה. המטבח של נפת אנה הושפע בעיקר ממטבחיהם של העמים שחיו בה, כמו הרומאים, אך בחלקים מסוימים של אנה ניתן להבחין בהשפעות של המטבח הערבי והמטבח העברי המסורתי. ריקוטה של צ'אנטוריפה (באיטלקית: Ricotta di Centuripe) (שפירושו באיטלקית: הגבינה) היא גבינה רכה ופשוטה להכנה, הנוצרת מהמים שנשארו מתהליך הכנה של גבינה אחרת. בדרך הכנה זו, הריקוטה היא דלת שומן. גם שמה של הגבינה (שפירושו בישול מחדש) נובע מתהליך הכנתה. גבינת הריקוטה עשירה בסידן יחסית לשאר הגבינות הרכות. קסאטה של אג'ירה (באיטלקית: Cassatella di Agira) (שפירושו בערבית הבסיס ) הוא עוגה מסורתית הנאכלת במחוז פלרמו שבסיציליה, איטליה. עוגה זו, מורכבת בבסיסיה מעוגת ספוג המורטבת בקירשווסר או ליקר תפוזים ומצופה בגבינת ריקוטה, פירות מסוכרים וממולאת בקרם שוקולד (בדומה לקנולי). ברבות מהגרסאות מצופה העוגה בציפוי שוקולד או ציפוי מרציפן. מקור שמה של העוגה במילה הערבית "קסאת" שמשמעה בסיס, וככל הנראה גרסה ראשונית של העוגה (בצק המצופה גבינה - מעין כנאפה) הובאה לסיציליה בזמן השלטון הערבי באי, בין המאות ה-9 וה-11. יש הסוברים שהגלידה מסוג הקסטה התפתחה בהשפעת עוגה זו. מדיה וקבצים בנושא אנה בוויקישיתוף אינדקס אוכלוסייה ב-2015, המכון הלאומי לסטטיסטיקה של איטליה.